השקל ממשיך להתחזק: הציפייה להורדת ריבית הפד הורידה את הדולר ל-3.5 ש"ח – מסלול מידע
אם רצינו הוכחה לכך שהחלטת הריבית בארה"ב היום תשפיע על ישראל – קיבלנו. עוד לפני שנגיד הבנק הפדרלי, ג'רום פאול, הודיע על הורדת ריבית של 0.25%, שער הדולר מול השקל כבר ירד היום (רביעי) ב-0.8%. שער הדולר הגיע ל-3.5 שקלים, ומחזק את מגמת היסוף בשקל בחודשים האחרונים. נגיד בנק ישראל אמיר ירון ניסה להרגיע והודיע כי בנק ישראל ינסה לבלום את התחזקות השקל בעקבות ההחלטות בארה"ב ובאירופה.
מדובר בהמשך מגמת התחזקות השקל מול הדולר והיורו שנמשכת מאז שנת 2015. מנתוני בנק ישראל עולה כי השקל התחזק מול הדולר ב-7% מאז תחילת השנה, וב-9% מול היורו. נגיד בנק ישראל ניסה להרגיע את השוק ואמר שינסה לבלום את המשך התחזקות השקל. הנגיד התייחס להערכה שבנק ישראל עשוי להעלות את הריבית בקרוב ואמר כי "ריבית בנק ישראל לא תעלה במשך זמן ממושך". ירון הסביר שבנק ישראל העריך כי יעלה את הריבית בקרוב מתוך ההנחה שהריבית בארה"ב תעלה גם היא. "במועד החלטת הריבית האחרונה ב-8 ליולי הוועדה העריכה, על פי האינפורמציה שהייתה לנו אז, שייתכן שיווצרו התנאים להעלאת ריבית באחת ההחלטות הבאות". מאז החלטת הריבית האחרונה של בנק ישראל החליט הבנק הפדרלי "לשנות כיוון" ולחזור להרחבה מוניטרית והורדות ריבית, מה שימנע מבנק ישראל להעלות ריבית.
היסוף בערך השקל פוגע בכל עסק שמייצא מוצרים לחו"ל, אך השפעתו על התעשייה היא קריטית. בשוק המט"ח ישנה תנודתיות רבה, ושערי המטבע עשויים לרדת בעתיד, ולהחזיר את הסביבה הרווחית לתעשייה. עם זאת, מגמת עזיבת התעשייה את ישראל היא חד כיוונית בדרך כלל, היות ומפעל שעובר מישראל לסין לא יחזור, גם אם ערך השקל ירד משמעותית בעתיד. כך, המשך מגמת התיסוף בערך השקל עשויה לפגוע לטווח הארוך בתעשייה המקומית.